b'\n_START_ARTICLE_\nPesem Evrovizije 1970\n_START_SECTION_\nPrizori\xc5\xa1\xc4\x8de\n_START_PARAGRAPH_\nNa predhodnem izboru za Pesem Evrovizije so zmagale kar \xc5\xa1tiri dr\xc5\xbeave, kar je porodilo vpra\xc5\xa1anje, katero mesto bo gostilo izbor v letu 1970. Velika Britanija je izbor gostila leta 1968, \xc5\xa0panija pa 1969, zato so se odlo\xc4\x8dali med Francijo in Nizozemsko ter naposled z metom kovanca izbrali slednjo._NEWLINE_Izbor je potekal v amsterdamskem kongresnem centru RAI.\n_START_SECTION_\nSodelujo\xc4\x8de dr\xc5\xbeave\n_START_PARAGRAPH_\nAvstrija (ki ni nastopila tudi \xc5\xbee leto poprej), Finska, Norve\xc5\xa1ka, Portugalska in \xc5\xa0vedska so nastop na izboru bojkotirale, saj se niso strinjale z izidom predhodnega izbora in s pravili glasovanja. Portugalska je sicer izvedla nacionalni izbor, na katerem je zmagal S\xc3\xa9rgio Borges._NEWLINE_Med nastopajo\xc4\x8dimi je bilo nekaj \xc5\xbee uveljavljenih glasbenikov, na primer vali\xc5\xbeanska pevka Mary Hopkin za Veliko Britanijo in David Alexandre Winter za Luksemburg. \xc5\xa0panijo je zastopal tedaj \xc5\xa1e \xc5\xa1ir\xc5\xa1im mno\xc5\xbeicam nepoznan Julio Iglesias.\n_START_SECTION_\nGlasovanje\n_START_PARAGRAPH_\nVelika Britanija je veljala za favoritko in britanska delegacija je vnaprej poskrbela za organizacijo zabave po izboru v po\xc4\x8dastitev zmage. Na koncu je Irska premagala Veliko Britanijo za \xc5\xa1est to\xc4\x8dk, Nem\xc4\x8dija pa je zasedla tretje mesto. Luksemburg ni prejel nobene to\xc4\x8dke._NEWLINE_Po zmagi je irska predstavnica Dana postala mednarodna zvezda, njena pesem pa je postala tudi prodajno uspe\xc5\xa1na.'